2007—2010 YILLARDA UMUMIY FOYDALANILADIGAN AVTOMOBIL YO‘LLARI QURILIShINI RIVOJLANTIRISh ChORA-TADBIRLARI TO‘G‘RISIDA

Yuqori jahon talablari va standartlariga javob beradigan, avtomobil transportida xalqaro, tranzit va respublika ichida yuklar va yo‘lovchilarni yil davomida bir maromda va samarali tashishni ta’minlovchi umumiy foydalaniladigan avtomobil yo‘llari qurilishini yanada rivojlantirish, shuningdek yo‘l qurilishidagi investitsiya jarayoni ishtirokchilarining xo‘jalik munosabatlarini maqbullashtirish maqsadida:
 1. O‘zbekiston Respublikasi Iqtisodiyot vazirligi, Moliya vazirligi, O‘zbekiston Transport va transport kommunikatsiyalari uyushmasi, Respublika yo‘l jamg‘armasi, “O‘zavtoyo‘l” DAK tomonidan ishlab chiqilgan O‘zbekiston Respublikasining 2007—2010-yillarda va uzoq muddatli istiqbolda umumiy foydalaniladigan avtomobil yo‘llari qurilishini rivojlantirish Konsepsiyasi quyidagi maqsadli Dasturlarni o‘z ichiga olgan holda 1-ilovaga* muvofiq:
 2007—2010-yillarda xalqaro ahamiyatga ega umumiy foydalaniladigan avtomobil yo‘llarini qurish va rekonstruksiya qilish Dasturi 2-ilovaga* muvofiq;
 2007—2010-yillarda davlat ahamiyatiga ega umumiy foydalaniladigan avtomobil yo‘llarini rekonstruksiya qilish Dasturi 3-ilovaga* muvofiq ma’qullansin.
 2. O‘zbekiston Respublikasi Iqtisodiyot vazirligi, Moliya vazirligi:
 O‘zbekiston Respublikasi “Davarxitektqurilish” qo‘mitasi, “O‘zstandart” agentligi, “O‘zavtoyo‘l” DAK, Qoraqalpog‘iston Respublikasi Vazirlar Kengashi va viloyatlar hokimliklari huzuridagi yagona buyurtmachi xizmatlari, manfaatdor vazirliklar va idoralar bilan birgalikda bir oy muddatda O‘zbekiston Respublikasining 2007—2010-yillarda va uzoq muddatli istiqbolda umumiy foydalaniladigan avtomobil yo‘llari qurilishini rivojlantirish Konsepsiyasini amalga oshirish bo‘yicha aniq chora-tadbirlarni ishlab chiqsin va tasdiqlasin;
 respublikaning har yilgi Investitsiya dasturlarini shakllantirishda 2 va 3-ilovalarda belgilangan parametrlarga hamda belgilangan tartibda tasdiqlangan loyiha-smeta hujjatlariga qat’iy muvofiq ravishda umumiy foydalaniladigan avtomobil yo‘llarini qurish va rekonstruksiya qilish uchun Respublika yo‘l jamg‘armasi hisobidan kapital qo‘yilmalar limitlarini nazarda tutsin.
 3. Belgilansinki:
 xalqaro va davlat ahamiyatiga ega umumiy foydalaniladigan avtomobil yo‘llarini ta’mirlash bo‘yicha har yilgi Dasturni shakllantirish O‘zbekiston Respublikasi Moliya vazirligi huzuridagi Respublika yo‘l jamg‘armasi tomonidan “O‘zavtoyo‘l” DAK bilan birgalikda Vazirlar Mahkamasi tasdiqlagan holda amalga oshiriladi;
 mahalliy ahamiyatga ega umumiy foydalaniladigan avtomobil yo‘llarini ta’mirlash bo‘yicha har yilgi Dasturni shakllantirish Qoraqalpog‘iston Respublikasi Vazirlar Kengashi va viloyatlar hokimliklari tomonidan O‘zbekiston Respublikasi Moliya vazirligi huzuridagi Respublika yo‘l jamg‘armasi va “O‘zavtoyo‘l” DAK bilan birgalikda O‘zbekiston Respublikasi Moliya vazirligi huzuridagi Respublika yo‘l jamg‘armasini boshqarish bo‘yicha Kengash tasdiqlagan holda amalga oshiriladi.
 4. Qoraqalpog‘iston Respublikasi Vazirlar Kengashi, viloyatlar hokimliklari, O‘zbekiston Respublikasi Qishloq va suv xo‘jaligi vazirligi, “O‘zavtoyo‘l” DAK 2007-yil 1-martgacha bo‘lgan muddatda ilgari shirkat xo‘jaliklari balansida bo‘lgan xo‘jaliklararo qishloq avtomobil yo‘llarini inventarizatsiyadan o‘tkazsin hamda ularning tegishli tuman hokimliklari balansiga o‘tkazilishini ta’minlasin.
 5. “O‘zavtoyo‘l” DAKning “O‘zyo‘lbutlash” boshqarmasi Vazirlar Mahkamasining qarorlari bilan tasdiqlanadigan ro‘yxatlar bo‘yicha “O‘zavtoyo‘l” DAKning tarkibiy bo‘linmalari uchun olib kelinadigan yo‘l-qurilish texnikasi va uskunalari, shuningdek ular uchun ehtiyot qismlar 2007-yilning 1-yanvaridan boshlab to‘rt yil muddatga bojxona to‘lovlari (bojxona rasmiylashtiruvi yig‘imlaridan tashqari) to‘lashdan ozod etilsin.
 6. O‘zbekiston Respublikasi “Davarxitektqurilish” qo‘mitasi umumiy foydalaniladigan avtomobil yo‘llarini qurish, rekonstruksiya qilish va kapital ta’mirlashda joriy etilgan qurilish me’yorlari va qoidalariga rioya etish ustidan tegishli arxitektura-qurilish nazoratini ta’minlasin.
 7. Mazkur qarorning ijrosini nazorat qilish O‘zbekiston Respublikasi Bosh vaziri Sh.M. Mirziyoyev zimmasiga yuklansin.